b'\n_START_ARTICLE_\nMarian kirkko (Hamina)\n_START_SECTION_\nHistoria\n_START_PARAGRAPH_\nVehkalahden kirkkojen historia ulottuu 1300-luvulle; ensimm\xc3\xa4inen maininta kirkosta l\xc3\xb6ytyy Viipurin linnanis\xc3\xa4nn\xc3\xa4n kirjeest\xc3\xa4, joka on p\xc3\xa4iv\xc3\xa4tty 2. helmikuuta 1396. Nykyisen kivikirkon kohdalla oli todenn\xc3\xa4k\xc3\xb6isesti yksi tai kaksi puukirkkosukupolvea ennen kivikirkon rakentamista, joka tapahtui arviolta vuosien 1430 ja 1470 v\xc3\xa4lisen\xc3\xa4 aikana. Kirkon suunnittelijana pidet\xc3\xa4\xc3\xa4n samaa Pernajan mestaria joka suunnitteli muun muassa Pyht\xc3\xa4\xc3\xa4n, Pernajan ja Sipoon kirkot ja Porvoon tuomiokirkon._NEWLINE_Sijainnistaan johtuen kirkko joutui 1500-luvulla kahdesti sotien aikana ry\xc3\xb6st\xc3\xb6n ja polton kohteeksi, jolloin kirkon sein\xc3\xa4- ja kattomaalaukset tuhoutuivat ja muutkin aarteet h\xc3\xa4visiv\xc3\xa4t. My\xc3\xb6hemmin, kun kirkon viereen kohosi Haminan kaupunki, Marian kirkko palveli maaseudun lis\xc3\xa4ksi my\xc3\xb6s kaupungin suomalaisv\xc3\xa4est\xc3\xb6\xc3\xa4, ruotsinkielisell\xc3\xa4 v\xc3\xa4est\xc3\xb6ll\xc3\xa4 oli oma kirkkonsa._NEWLINE_Kirkon nykyinen ulkoasu on t\xc3\xa4ysin erilainen kuin alkujaan, sill\xc3\xa4 kirkko vaurioitui pahoin Haminan tulipalossa vuonna 1821. Aiemmin gotiikkaa edustanut rakennus sai nykyisen empiretyylisen ulkoasunsa Carl Ludvig Engelin k\xc3\xa4siss\xc3\xa4, ja uudistunut kirkko valmistui 1828. Ennen tulipaloa kirkon edess\xc3\xa4 oli erillinen kellotapuli, mutta j\xc3\xa4lleenrakennuksen yhteydess\xc3\xa4 kirkkoon rakennettiin oma torni. T\xc3\xa4m\xc3\xa4n j\xc3\xa4lkeen kirkkoa remontoitiin viel\xc3\xa4 vuonna 1963 Veikko Leist\xc3\xa9nin suunnitelmien mukaisesti, jolloin muun muassa sis\xc3\xa4tilojen uunit poistettiin, alttaria uudistettiin ja ylimm\xc3\xa4t parvet poistettiin.\n_START_SECTION_\nVuoden 2013 korjaukset\n_START_PARAGRAPH_\nMarian kirkkoa alettiin j\xc3\xa4lleen korjata vuoden 2013 alussa. Ty\xc3\xb6n yhteydess\xc3\xa4 uusittiin sis\xc3\xa4katot, valaistus, alttarit, lattial\xc3\xa4mmitys ja kirkkotekstiilit. Sein\xc3\xa4t ja penkit maalattiin ja kirkon vanhat urut korvattiin uusilla Paschen Kiel Orgelbaun rakentamilla. Ne edustavat soinniltaan ja rakenteeltaan ranskalaista sinfonis-romanttista tyyli\xc3\xa4. Urut otetaan k\xc3\xa4ytt\xc3\xb6\xc3\xb6n 1. adventtisunnuntain messussa Marian urkuviikolla joulukuussa 2013. Muutost\xc3\xb6iss\xc3\xa4 pyrittiin palauttamaan kirkon ilmeeseen vanhaa kauneutta._NEWLINE_Viimeinen jumalanpalvelus ennen remontin alkua pidettiin loppiaisena 6. tammikuuta 2013, ja kirkko vihittiin uudelleen k\xc3\xa4ytt\xc3\xb6\xc3\xb6n saman vuoden ensimm\xc3\xa4isen\xc3\xa4 adventtina._NEWLINE_Kirkon uudet tekstiilit on suunnitellut taiteilija Helena Vaari.'